अरूणाचल प्रदेश में एक विधायक समेत 95 लोग कोरोना संक्रमित, एक मरीज की मौत
अरूणाचल प्रदेश में शनिवार को कोविड-19 के 95 नए मामले सामने आने से संक्रमितों की संख्या 2,607 हो गयी। राज्य में संक्रमण से एक और मरीज की मौत होने से मृतकों की संख्या पांच हो गई है।
ईटानगर: अरूणाचल प्रदेश में शनिवार को कोविड-19 के 95 नए मामले सामने आने से संक्रमितों की संख्या 2,607 हो गयी। राज्य में संक्रमण से एक और मरीज की मौत होने से मृतकों की संख्या पांच हो गई है। एक स्वास्थ्य अधिकारी ने बताया कि नए मरीजों में अर्द्धसैन्य बल के 50 कर्मी भी शामिल हैं। राज्य के निगरानी अधिकारी डॉ. एल जंपा ने बताया कि शुक्रवार को तेजू जोनल अस्पताल में कोविड-19 से नामसाई जिले के एक व्यक्ति (55) की मौत हो गई।जंपा ने बताया कि नामसाई जिले के लेकांग निर्वाचन क्षेत्र की विधायक जुम्मोम इटे देवरी कोविड-19 से संक्रमित हो गई हैं। राज्य में पहली बार किसी विधायक में संक्रमण की पुष्टि हुई है। देवरी ने सोशल मीडिया पर पोस्ट में कहा, ‘‘मैं संक्रमित पाई गई हूं। पिछले कुछ दिनों में कई लोग मेरे संपर्क में आए थे। मैं उन लोगों से जांच कराने का अनुरोध करती हूं। परिणाम आने तक घर के लोगों तथा अन्य लोगों से उन्हें अलग रहना चाहिए। मुझमें संक्रमण के किसी तरह के लक्षण नहीं हैं और ठीक हूं।’’पश्चिम कामेंग में 44, पूर्वी सिआंग और चांगलांग में नौ-नौ तथा लोअर सिआंग, तवांग, लोअर दिवांग वैली से तीन-तीन मामले आए। अपर सुबनसिरि और लोहित से दो-दो तथा अंजाव, पूर्वी कामेंग, पपुमपारे, तिरप और अपर सिआंग जिलों से एक-एक मामला सामने आया। सात को छोड़कर किसी भी नए मरीज में संक्रमण के लक्षण नहीं दिखे। जंपा ने बताया, ‘‘नए मरीजों में 50 अर्द्धसैन्यकर्मी भी हैं। इनमें पश्चिम कामेंग में 27 कर्मी, पूर्वी सिआंग में नौ, चांगलांग में पांच, तवांग में तीन और पश्चिम सिआंग, अपर सुबनसिरि और लोहित में एक-एक कर्मी संक्रमित मिले।’’उन्होंने बताया कि 32 लोग संक्रमण से ठीक हो गए और शुक्रवार को उन्हें अस्पतालों से छुट्टी दे दी गई। अधिकारी ने बताया कि एक अगस्त के बाद से राज्य में 506 सुरक्षाकर्मियों समेत 1,125 लोग संक्रमित मिले हैं  अरूणाचल प्रदेश में अब संक्रमण के 852 मामले हैं जबकि 1,750 लोग ठीक हो चुके हैं और पांच लोगों की मौत हो गई है। राज्य में संक्रमण का पहला मामला दो अप्रैल को आया था।